Uldfestivalen i Saltum er Skandinaviens største af sin slags, men arrangørerne slår i år større masker op om man så må sige, for der er så mange, der gerne vil være med, at man derfor er flyttet uden for byen, så der nu er plads til fire store udstillingstelte og en masse aktiviteter uden om. Her kan man finde garn, filt, uld, vævning og tøj. Der er salgsboder, workshops, specialiteter, unika kunsthåndværk, håndarbejde, arbejdende værksted, plantefarvning og meget mere. Uldfestivalen er en tilbagevendende begivenhed hvert år den anden weekend i maj, og festivalen har været et sandt tilløbsstykke lige siden dens opstart i 2007. - Det er så fantastisk at være i gang, og man får ny energi, når man ser alle de mennesker, der er kommet, fortæller formand for Uldfestivalen, Gitta Hansen, som tilføjer, at trods udvidelsen, ja, så er der alligevel venteliste, for der er stadig ikke plads nok til at alle de standholdere, der gerne vil være med. Sidste år fik Uldfestivalen besøg af 20.000 gæster, og samme antal besøgende forventes i år.

Referat:
I denne weekend er der uldent på den fede måde i Saltum. Interessen for den årlige Uldfestival er enorm.